section_heading: Mladost
paragraph_text: George Walker Bush rođen je 6. srpnja 1946. godine u mjestu New Havenu u saveznoj državi Connecticutu. George Junior najstariji je sin bivšeg američkog predsjednika Georgea Herberta Walkera Busha i Barbare Pierce Bush. Odrastao je u Midlandu i Houstonu u Teksasu gdje je njegov otac radio u naftnoj industriji. mini|lijevo|George W. Bush u uniformi Američkog ratnog zrakoplovstva Kao što je ranije spomenuto George Junior nije jedinac. Pored njega tu su još tri brata (Jeb – guverner Floride, Neil, Marvin) i sestra Dorothy. Obitelj Bush imala je još jedno dijete – kćerku Robin koja je 1953. godine (kada joj je bilo samo tri godine) tragično preminula od posljedica leukemije. Kao i njegov otac mladi je George pohađao prestižnu školu Philips Andover Academy u saveznoj državi Massachusetts prije nego što se upisao na sveučilište Yale. Diplomirao je 1968. godine i nakon toga se vratio u Teksas gdje se pridružio Nacionalnoj teksaškoj zrakoplovnoj gardi (Texas Air National Guard) gdje je naučio pilotirati na mlaznim zrakoplovima, točnije na zrakoplovu F-102. Ranih 1970-ih George se vratio u istočni Teksas gdje je na mahove radio kao menadžer u jednoj teksaškoj poljoprivrednoj tvrtki i u kampanjama za američki Senat u Floridi i Alabami. Jednom prilikom izložen pitanjima novinara da li je točno da je u to doba koristio droge i odavao se pijanstvu Bush je odgovorio kako bi taj nomadski period svog života najradije zaboravio. Godine 1972. upisuje se u harvardsku poslovnu školu (Harvard Business School) koju će završiti 1975. godine. Mladi Bush i dalje je odlučno htio kročiti stopama svoga oca te je tako odlučio okušati se u naftnoj industriji. Stoga se vratio u Midland gdje je osnovao tvrtku za eksploataciju nafte i plina – Arbusto (španjolska riječ za grm, kako glasi njegovo prezime na engleskom).